איך השתבשה אחת מקבוצות הרכישה הגדולות והיוקרתיות ביותר בארץ?
הסיפור שממחיש באיזו קלות קבוצות רכישה עלולות להסתבך - אפילו כשהקונים מגיעים ממרומי האלפיון העליון • "אנליסט"
פרויקט יוקרה מבטיח, שהצטרפו אליו שמות בכירים במשק הישראלי - ביניהם מנהלים בכירים, אנשי עסקים, עורכי דין מוכרים ושופטת, נקלע לקשיים ולחובות גדולים המותירים את כל המעורבים בו במבוכה. מדובר במיזם בנייה של מגדל יוקרה בן 55 קומות בשם "היי טאוור", הממוקם במפגש הגבולות של תל אביב, גבעתיים ורמת גן.
המגדל צפוי לכלול 279 דירות שעתידות להימסר לכמה מהשמות המוכרים במגזר הציבורי, ביניהם איש העסקים אדי אביטן, שרכש 21 דירות ושטחי מסחר בפרויקט. אלא שאביטן הוא עבריין מבוקש בצרפת, שנידון לפני שנתיים, לא בנוכחותו, לשש שנות מאסר בפרשת "עוקץ המאה". כלי התקשורת הצרפתים כינו את הפרשה, שגרמה למדינה נזק בהיקף של 1.6 מיליארד אירו, כ"הונאת המס הגדולה ביותר שתועדה אי פעם בצרפת".
פרויקט "היי טאוור" (חדשות עשר)
בנק המזרחי, שאישר תחילה את השתתפותו של אביטן בפרויקט, הקפיא את ההלוואות לכל דיירי המגדל בעקבות ההרשעה. בהמשך, התנה הבנק את אישור ההלוואות ביציאתו המוחלטת של אביטן מהעסקה ומכירת כל 21 הדירות שרכש. "הבנקים בקבוצות רכישה אמורים לעשות את הבדיקות שלהם, האם חברי הקבוצה הביאו את הכספים מההון שלהם, על מנת למנוע חלילה סיטואציה של הון שחור", הסביר עורך הדין גלעד נרקיס, מומחה לדיני בנקאות, את צעדיו של בנק המזרחי.
אם לא די בכך, גם להסתבכות הפלילית של שאול אלוביץ' יש חלק בקשיי הפרויקט. "יורוקום", החברה שבבעלותו החזיקה, בין השאר, בקרקע שעליה יבנה המגדל ולאחר הפרשה בה נכלל אלוביץ' – נקלעה גם היא לקשיים.
כל אלה הובילו לפיגור בתשלומים לקבלן הבנייה ולספקים: "קופת הפרויקט ריקה. קיימים חובות לספקים" - נכתב במסמך עדכון שנשלח לדיירים, שגילו להפתעתם כי הם נדרשים להביא מהונם הפרטי למימון הפרויקט. חלקם סירבו להעביר כספים להמשך הבנייה וקבלו את הנהלת הפרויקט, מה שמוסיף על הקשיים.
תגובת מנהלי הפרויקט "היי טאוור": "הנושאים שהועלו בכתבה ידועים ומטופלים על ידי אנשי מקצוע מהטובים, המוכרים והאמינים במשק, ונכון להיום לא מעכבים את ההתקדמות המהירה של הפרויקט. נדגיש כי לפרויקט, שכבר עתה נחשב לאחד האיכותיים בישראל, נציגות נבחרת וועדת ביקורת אשר בוחנות בקפידה כל החלטה מקצועית. בהתחשב בדרישות המערכת הבנקאית ורשויות התכנון – התקדמותה המהירה של הבנייה, מעידה יותר מכל על הצלחתם של אנשי המקצוע המלווים אותו – לצלוח את האתגרים שעולים מעת לעת בכל פרויקט מורכב. הקבוצה נחושה להביא לסיום הפרויקט בהקדם ולשביעות רצונם המלא של כלל הרוכשים".
אנליסט פרק המגזין בארץ